Samu-Jussi Koski

Samu-Jussi Koski (s. 3. kesäkuuta 1975 Helsinki) on suomalainen vaatesuunnittelija sekä Samujin perustaja ja luova johtaja.

Koski valmistui muotoilijaksi Lahden ammattikorkeakoulun Muotoiluinstituutista vuonna 2001. Hän on opiskellut myös Polimoda Fashion Schoolissa Firenzessä Italiassa.

Valmistuttuaan Koski työskenteli ensin Designmuseossa vuodesta 2001 ja aloitti Marimekossa suunnittelijan assistenttina vuonna 2003. Kahta vuotta myöhemmin Koski yleni suunnittelijaksi ja alkoi suunnitella talolle omaa nimeään kantavaa vaatemallistoa. Vuonna 2008 Koski valittiin sen vaatetus-tuotelinjan taiteelliseksi johtajaksi. Hän kuitenkin irtisanoutui tehtävästä jo seuraavana vuonna keskittyäkseen enemmän luovaan työhön ja perustaakseen vaateyritys Samujin.

Koski esitti Timppaa Summeri-ohjelman Sartsa ja Timppa -sketseissä. Sartsaa esitti Paula Noronen.

Koski palkittiin Gloria-lehden Muodin Gloria -palkinnolla vuonna 2008 ja Elle-lehden Elle Style Awards Vuoden tulokas -palkinnolla vuonna 2010. Samuji-merkki sai Kultainen vaatepuu -palkinnon vuonna 2012.

Samu-Jussi Kosken puoliso on toimittaja Ville Blåfield.

Lähteet

Aiheesta muualla
 Samuji 
 
 Samu-Jussi Kosken vaatteissa on intuitio ajattelevista naisista. Yle Elävä arkisto.

Suomalaiset muotisuunnittelijat
Suomalaiset muotoilijat
Vuonna 1975 syntyneet
Elävät henkilöt